РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/143-23

15. јул 2023. године

Б е о г р а д

ЗАПИСНИК

26. СЕДНИЦЕ ОДБОРА ЗА ФИНАНСИЈЕ,   
РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 14. И 15. ЈУЛА 2023. ГОДИНЕ У ГОЛУПЦУ

Првог дана, 14. јула, седница је почела у 12,00 часова.

Седницом је председавао Верољуб Арсић, председник Одбора.

Седници су присуствовали чланови Одбора: Светлана Милијић, Никола Радосављевић, Александра Томић, Тијана Давидовац, Ненад Митровић, Драган М. Марковић и Розалија Екрес.

Седници су присуствовали заменици чланова Одбора: Братимир Васиљевић (заменик Ане Белиоце Мартаћ) и Зоран Стојановић (заменик Верољуба Стевановића).

Седници нису присуствовали чланови Одбора: Мирослав Кондић, Душан Бајатовић, Владимир Обрадовић, Мирослав Алексић, Бојана Букумировић, Небојша Зеленовић и Војислав Вујић, нити њихови заменици.

На позив председника Одбора, седници су присуствовали: др Душко Пејовић, председник Савета Државне ревизорске институције и генерални државни ревизор, Марија Обреновић, потпредседник Савета Државне ревизорске институције, Љиљана Димитријевић, члан Савета Државне ревизорске институције, Милена Милинковић секретар Државне ревизорске институције и врховни државни ревизори: Стојанка Миловановић, Жељко Мотић и Драган Голубовић.

На позив председника Одбора, седници су присуствовали и: представници Општине Голубац: Небојша Мијовић, председник Општине Голубац, Владица Буљубаша, начелник општинске управе Голубац и Радмила Ивановић, начелник Одељења за привреду и финансије општинске управе Голубац; представници „Тврђава Голубачки град“ д.о.о.: Искра Максимовић, Александар Планиншек и Драган Перић; Ненад Гршић, представник УНДП и Злата Ђорђевић, представник Транспарентност Србије.

На предлог председника, Одбор је једногласно (9 гласова за) утврдио следећи

Д н е в н и р е д:

1. Представљање Извештаја о ревизији консолидованих финансијских извештаја завршног рачуна буџета Општине Голубац за 2021. годину и Извештаја о ревизији финансијских извештаја Друштва са ограниченом одговорношћу за развој туризма „Тврђава Голубачки град“, Голубац за 2021. годину;

2. Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја - Сектор број 3 и Сектор број 4 Државне ревизорске институције;

3. Разматрање препорука за измене важећих закона на основу информација до којих се дошло у поступку обављања ревизије у Сектору број 3 и Сектору број 4 Државне ревизорске институције.

Пре преласка на рад по утврђеним тачкама дневног реда, председник Одбора је подсетио чланове и заменике чланова Одбора да се одржавањем ове седнице у Голупцу, односно ван седишта Народне скупштине, испуњава обавеза која произилази из Акционог плана за спровођење владиног Програма реформе управљања јавним финансијама, а то је обавеза да овај одбор размотри извештаје ДРИ о обављеним ревизијама појединих корисника јавних средстава. У наставку, председник Одбора Верољуб Арсић дао је реч Небојши Мијовићу, председнику Општине Голубац.

Небојша Мијовић истакао је да Општина Голубац и даље припада групи неразвијених општина у Србији, али да се општинска управа труди да се тај статус превазиђе. Он је у кратким цртама упознао чланове Одбора са инфраструктурним пројектима који су реализовани у претходних осам година, од изградње путева и мостова, улагања у водоводну и канализациону мрежу, реконструкције старих и изградњу нових вртића и школа, као и улагања у обнову верских објеката, домова културе, спортских објеката, изградња библиотеке и градског музеја. Такође, он је изразио очекивање да ће Општина Голубац у наредном периоду напредовати још више, посебно имајући у виду две важне туристичке тачке, Голубачку тврђаву и манастир Тумане, који бележе велики број туристичких посета током године. Он је пожелео члановима Одбора успешан рад и позвао представнике ДРИ да укажу на грешке које је ова општина правила, а које су уочене током спроведених ревизија, како се исте више не би понављале.

**Прва тачка дневног реда:** Представљање Извештаја о ревизији консолидованих финансијских извештаја завршног рачуна буџета Општине Голубац за 2021. годину и Извештаја о ревизији финансијских извештаја Друштва са ограниченом одговорношћу за развој туризма „Тврђава Голубачки град“, Голубац за 2021. годину

Др Душко Пејовић, председник Савета ДРИ и генерални државни ревизор, представио је Извештај о ревизији консолидованих финансијских извештаја завршног рачуна буџета Општине Голубац за 2021. годину. Представљајући овај извештај, нагласио је да је Општини Голубац у предметном поступку ревизије дато мишљење са резервом (модификовано мишљење) имајући у виду откривене неправилности у пословању. Указао је да је овај субјект ревизије успоставио систем интерних контрола али да исти није довољно ефикасан, као и да велики недостатак у пословању Општине Голубац представља непостојање помоћних књига.

У наставку, председник Савета ДРИ и генерални државни ревизор истакао је да су након ревизије, државни ревизори Општини Голубац дали 52 препоруке, од чега се 24 препоруке односе на буџетску класификацију, односно, скоро половина препорука односи се на погрешна књижења. Од 52 дате препоруке, 36 препорука су „првог приоритета“ (отклањање неправилности до 90 дана), 13 препорука су „другог приоритета“ (отклањање неправилности до годину дана) и три препоруке су „трећег приоритета“ (отклањање неправилности до 3 године). Он је нагласио да је Општина Голубац у току самог поступка ревизије предузела мере на отклањању неких утврђених неправилности.

Др Душко Пејовић, председник Савета ДРИ и генерални државни ревизор, у наставку је представио и Извештај о ревизији финансијских извештаја Друштва са ограниченом одговорношћу за развој туризма „Тврђава Голубачки град“, Голубац за 2021. годину. Он је истакао да је овом друштву такође дато мишљење са резервом (модификовано мишљење) имајући у виду откривене неправилности. Основ за овакво мишљење о финансијским извештајима је мање исказана добит у пословним књигама, погрешне економске класификације, неисказивање грађевинских објеката и опреме у пословним књигама које је као корисник добило на коришћење и управљање, као и невршење пописа истих. ДРИ је дала 8 препорука а субјекту ревизије је скренута пажња на основни капитал. У наставку је навео да је Друштво са ограниченом одговорношћу за развој туризма „Тврђава Голубачки град“, Голубац међувремену, 4. јануара 2023. године, доставило Одазивни извештај са допунама од 10. јануара 2023. године и доказима о поступању по датим препорукама, као и да је ДРИ донела Одлуку да се изврши ревизија Одазивног извештаја у току 2023. године.

 У дискусији по овој тачки дневног реда учествовали су: Александра Томић, Верољуб Арсић, Др Душко Пејовић, Владица Буљубаша и Искра Максимовић, чија су излагања тонски снимана.

\* \* \*

У наставку седнице, одржана је Друга седница Пододбора за разматрање извештаја о обављеним ревизијама Државне ревизорске институције.

Седницом Пододбора председавала је др Александра Томић, председник Пододбора.

Седници су присуствовали чланови Пододбора: Розалија Екрес, Светлана Милијић и Никола Радосављевић.

На предлог председника, чланови Пододбора су једногласно (4 гласа за), утврдили следећи

Д н е в н и р е д:

1. Разматрање секторских извештаја Државне ревизорске институције:

* Сектора број 3 за 2021. годину;
* Сектора број 4 за 2021. годину.

Пре преласка на рад по утврђеном дневном реду, Пододбор је једногласно (4 гласа за), без примедби, усвојио записник са Прве седнице Пододбора.

Жељко Мотић, врховни државни ревизор, представио је Извештај о раду Сектора број 3 Државне ревизорске институције за 2021. годину.

Сектор број 3 је у 2021. години спроводио ревизије финансијских извештаја, ревизије правилности пословања, ревизије сврсисходности пословања, издао послеревизионе извештаје и ревизије одазивних извештаја. Субјекти ревизије Сектора број 3 биле су организације обавезног социјалног осигурања (ревизија ових организација се по закону ради сваке године), корисници средстава Републичког фонда за здравствено осигурање, Министарство здравља, Министарство за рад, запошљавање, борачка и социјална питања и његови индиректни корисници, док је од 2022. године субјект ревизије овог Сектора и Министарство за бригу о породици.

Врховни државни ревизор истакао је да је предмет ревизија Сектора број 3 у 2021. години био 101 ревизорски производ од чега: 16 извештаја о ревизији финансијских извештаја , 28 извештаја о ревизији правилности пословања, 2 извештаја о ревизији сврсисходности пословања, 2 извештаја о ревизији одазивних извештаја и 63 послеревизиона извештаја. Код ревизије финансијских извештаја изражено је 5 немодификованих (позитивних) мишљења и 11 модификованих мишљења (10 мишљења са резервом и 1 негативно мишљење). Такође, субјектима ревизије дато је 160 препорука.

Код ревизија правилности пословања дато је 28 закључака о правилности пословања. Субјектима ревизије које нису у току ревизионог поступка отклонили уочене неправилности, дато је укупно 382 препоруке. Такође, извршене су две ревизије сврсисходности на теме: “Професионална рехабилитација и подстицање запошљавања особа са инвалидитетом’’ и “Ефикасност и економичност поступка централизоване јавне набавке реагенаса”. Након спроведених ревизија дато је укупно 15 препорука: 10 препорука се односи на ревизију “Професионална рехабилитација и подстицање запошљавања особа са инвалидитетом” док се 5 препорука односи на “Ефикасност и економичност поступка централизоване јавне набавке реагенаса”.

У 2021. години, 63 субјеката који су били ревидирани током 2020. и 2021. године, у складу са датим роковима за отклањање утврђених неправилности су достављали ДРИ послеревизионе извештаје.

Драган Голубовић, врховни државни ревизор, представио је Извештај о раду Сектора број 4 Државне ревизорске институције за 2021. годину.

Врховни државни ревизор је истакао да је предмет ревизија Сектора број 4 било 127 ревизорских производа од чега: 21 извештај о ревизији финансијских извештаја за 2020. годину, 22 извештаја о ревизији правилности пословања за 2019. и 2020. годину, 9 извештаја о ревизији финансијских извештаја и правилности пословања за 2020. годину, 4 извештаја о ревизији сврсисходности пословања за период 2017-2020. године, 20 извештаја о ревизији одазивних извештаја и 51 послеревизиони извештај. Код ревизије финансијских извештаја изражено је 8 немодификованих (позитивних) мишљења и 13 модификованих мишљења (мишљења са резервом), док је код ревизија финансијских извештаја и правилности пословања изражено 9 модификованих мишљења (мишљења са резервом) на финансијске извештаје и 8 модификованих мишљења (мишљења са резервом) на правилност пословања и 1 немодификовано (позитивно) мишљење на правилност пословања. Урађене су четири ревизије сврсисходности на теме:” Управљање националним парковима у Републици Србији”, ‘’Унапређење пословног окружења малих и средњих предузећа и предузетника’’, ‘’Унапређење приступа изворима финансирања за развој малих и средњих предузећа и предузетника’’ и ‘’Заштита потрошача у области снабдевања топлотном енергијом”. Дато је укупно 458 препорука за све спроведене ревизије.

Врховни државни ревизор указао је да је ДРИ на основу налаза из извештаја о ревизијама Сектора број 4, поднела укупно 12 пријава од чега: 6 захтева за покретање прекршајног поступка за 18 одговорних лица и 6 пријава за привредни преступ за 52 одговорна лица.

У дискусији су учествовали Розалија Екрес, Драган М. Марковић, Ненад Митровић и Душко Пејовић, чија су излагања тонски снимана.

На предлог председника, Пододбор за разматрање извештаја о обављеним ревизијама Државне ревизорске институције одлучио је једногласно (4 гласа за), да Oдбору за финансије, републички буџет и контролу трошења јавних средстава поднесе

И З В Е Ш Т А Ј

којим предлаже да Одбор прихвати секторске извештаје Државне ревизорске институције - Сектора број 3 за 2021. годину, са одговарајућим препорукама Државне ревизорске институције.

Саставни део овог извештаја је Преглед назива секторских извештаја ДРИ Сектор број 3 у 2021. години.

На предлог председника, Пододбор за разматрање извештаја о обављеним ревизијама Државне ревизорске институције одлучио је једногласно (4 гласа за), да Oдбору за финансије, републички буџет и контролу трошења јавних средстава поднесе

И З В Е Ш Т А Ј

којим предлаже да Одбор прихвати секторске извештаје Државне ревизорске институције - Сектора број 4 за 2021. годину, са одговарајућим препорукама Државне ревизорске институције.

Саставни део овог извештаја је Преглед назива секторских извештаја ДРИ Сектор број 4 у 2021. години.

Седница Пододбора је завршена у 14,05 часова.

**\* \* \***

**Друга тачка дневног реда:** Разматрање Извештаја Пододбора о разматрању секторских извештаја Државне ревизорске институције у 2021. години, и то: Сектор број 3 и Сектор број 4

Дискусије по овој тачки дневног реда није било.

На основу члана 55. Пословника Народне скупштине, Одбор за финансије, републички буџет и контролу трошења јавних средстава је, једногласно (10 гласова за), одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције у 2021. години – Сектор броj 3, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2021. години – Сектор број 3.

На основу члана 55. Пословника Народне скупштине, Одбор за финансије, републички буџет и контролу трошења јавних средстава је, једногласно (10 гласова за), одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције извршене у 2021. години – Сектор број 4, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2021. години – Сектор број 4.

Седница је прекинута у 14,10 часова.

**\* \* \***

Другог дана, 15. јула, седница је настављена у 10,00 часова.

Седницом је председавао Верољуб Арсић, председник Одбора.

Седници је, поред чланова и заменика чланова Одбора, представника Државне ревизорске институције, присуствовала и Милеса Марјановић, начелник Одељења за буџет у Министарству финансија.

**Трећа тачка дневног реда:** Разматрање препорука за измене важећих закона на основу информација до којих се дошло у поступку обављања ревизије у Сектору број 3 и Сектору број 4 Државне ревизорске институције

Жељко Мотић, врховни државни ревизор, представио је препоруке за измене важећих закона на основу информација до којих се дошло у поступку обављања ревизије у Сектору број 3 Државне ревизорске институције а у складу са надлежностима Државне ревизорске институције.

Препоруке у Сектору број 3 за 2021. годину односе се на измене 11 прописа, као и измене шест прописа које су дате пре 2021. године, а које још увек нису спроведене. Препоруке се односе на измене: Закона о безбедности и здрављу на раду, Закона о јавним набавкама (члан 39.), Правилника о стандардном класификационом оквиру и Контном плану за буџетски систем прописивањем непостојећих економских класификација за одређена књижења као и на усклађивање Правилника са одредбама Закона о буџетском систему. Такође, дате су три препоруке министру надлежном за послове финансија да, у складу са законом датим овлашћењима, ближе уреди начин и поступак израде Консолидованог извештаја РФЗО-а, садржај финансијских планова организација за обавезно социјално осигурање, као и начин евидентирања пренетих средстава између здравствених установа, корисника средстава РФЗО-а. Једна препорука је дата министру надлежном за послове рада, запошљавања, борачких и социјалних питања да, у складу са законом датим овлашћењима, ближе уреди начин и облик ангажовања личних пратилаца детета и персоналних асистената у пружању услуге социјалне заштите.

Врховни државни ревизор Жељко Мотић нагласио је да је Државна ревизорска институција током претходних година дала препоруке за измене или доношење прописа, а по којима није поступљено. Дате препоруке се односе на Закон о буџету Републике Србије, Закон о здравственој заштити и Закон о јавним службама и Закон о буџетском систему.

Драган Голубовић, врховни државни ревизор, представио је препоруке за измене важећих закона на основу информација до којих се дошло у поступку обављања ревизије у Сектору број 4 Државне ревизорске институције а у складу са надлежностима Државне ревизорске институције.

Образлажући препоруке везане за Сектор број 4, врховни државни ревизор је навео да су у Сектору 4 дате три препоруке за измене прописа у 2021. години и пет препорука из ранијег периода које нису спроведене. Препоруке се, између осталог, односе и на измене Закона о јавним предузећима, Закона о робним резервама и Уредбе о условима давања на зајам и у закуп појединих врста роба из робних резерви и условима за издавање у закуп непокретности. Препоруке за измене или доношење прописа у делу Сектора број 4 које су дате у претходним годинама, а по којима није поступљено, односе се на Закон о буџету Републике Србије, Закон о престанку важења Закона о привременом уређивању основица за обрачун и исплату плата односно зарада и других сталних примања код корисника јавних средстава, Закон о накнадама за коришћење јавних добара, Закон о извршењу и обезбеђењу и Законом о поступку уписа у катастар непокретности и водова и Закон о поступку уписа у катастар непокретности и водова.

Милеса Марјановић, начелник Одељења за буџет у Министарству финансија, се у свом обраћању члановима Одбора осврнула на дате препоруке за измене прописа који су у надлежности Министарства финансија и рекла да је у току припрема Правилника о предлагању финансијских планова организација за обавезно социјално осигурања.

Дискусије по овој тачки дневног реда није било.

Седница је завршена у 10,45 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић